A BIZOTTSÁG HATÁROZATA
(2006. január 9.)
a harmadik országokból származó toll behozatalával kapcsolatos egyes védekezési intézkedésekről
(az értesítés a C(2006) 33. számú dokumentummal történt)
(EGT vonatkozású szöveg)
(2006/7/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikkére,
mivel:
(1)
A madárinfluenza a baromfik és egyéb madarak elhullással és rendellenességgel járó fertőző vírusos betegsége, amely rövid időn belül az állat- és a közegészségügyre komoly veszélyt jelentő és a baromfitenyésztés jövedelmezőségét csökkentő járványos méreteket ölthet. Fennáll a veszélye, hogy a betegség kórokozója a kezeletlen tollra is kiterjedő nemzetközi kereskedelem útján bekerülhet az élőbaromfi-állományba és baromfitermékekbe.
(2)
Anatólia keleti részének háztáji gazdaságaiban a madárinfluenza-járvány számos kitöréséről tettek jelentést a török hatóságok. Mivel a betegség valószínűleg vonuló madárfajok által terjedt el Törökországban, nem zárható ki a betegség jelenléte Örményországban, Azerbajdzsánban, Grúziában, Iránban, Irakban és Szíriában.
(3)
Jelenleg a kezeletlen toll és kezeletlen tollrészek kivételével semmilyen baromfitermék behozatala nem engedélyezett a Törökországgal szomszédos országokból.
(4)
A Bizottság 2005/733/EK határozatnak megfelelően (2) (csak javaslom) a kezeletlen toll Törökországból történő behozatalát már felfüggesztették.
(5)
Mivel nem áll rendelkezésre további információ a madárinfluenza ellenőrzéséről a Törökország keleti részével határos országokban, és tekintettel a betegség Közösségbe történő behurcolásának állat-egészségügyi kockázatára helyénvalónak tűnik a kezeletlen toll és a kezeletlen tollrészek behozatalának felfüggesztése Örményországból, Azerbajdzsánból, Grúziából, Iránból, Irakból és Szíriából.
(6)
Ebből következően célszerű a kezelt tollak kereskedelmi szállítmányainak kezelését igazolni az érintett harmadik országokból történő behozatal esetén.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok felfüggesztik a kezeletlen toll és kezeletlen tollrészeknek az e határozat mellékletében felsorolt országok területéről történő behozatalát.
2. cikk
A tagállamok biztosítják, hogy az e határozat mellékletében felsorolt országok területéről történő behozatal esetében a kezelt toll és tollrészek szállítmányait (a kezelt díszítő célú tollak, az utazók által saját használatra maguknál tartott kezelt tollak vagy a magánszemélyeknek nem ipari célra küldött kezelt tollak szállítmányai kivételével) a kezelt toll és tollrészek gőzöléssel vagy a kórokozók inaktivitását biztosító más módszerrel történő kezelését igazoló kereskedelmi okmány kísérje.
3. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
4. cikk
Ezt a határozatot 2006. április 30-ig kell alkalmazni.
5. cikk
E határozatnak a tagállamok a címzettjei.
Kelt Brüsszelben, 2006. január 9-én.